雍正時，其國人至粵互市，粵人稱為“黃旗國”。
同治二年三月，丹馬遣其使臣[[拉斯勒福]]來華，抵天津，徑赴京師。署[[三口通商大臣]][[董恂]]以丹使並未知照，無故來京，亟函知總署，飭城門阻之。而英使言：“丹國來人乃本館賓客，請勿阻。”總署遂置不問。英使[[威妥瑪]]復代請立約，[[恭親王]]告以丹使擅越天津來京議約，萬難允其立約。威妥瑪乃言丹與英為姻婭之國，並援法使為布路斯、葡萄牙代請換約之例固請。王大臣等因語以丹使如欲中國允行，宜循中國定章，仍回天津照會三口通商大臣，方可立約。威妥瑪乃請嗣後外國使臣到津，應令天津領事告知中國常例，又為函致三口大臣代為之謝。大臣等以聞，朝旨交總署核議。旋派工部左侍郎恆祺會同三口通商大臣、兵部左侍郎[[崇厚]]辦理。
同治二年五月，約成，大致以英約為本。初，恆祺等議約擬仿照大西洋成案，威妥瑪謂丹系英國姻婭，應從英文義。辯論久之，各有增減，定和約五十五款，通商條約九款，稅則一冊。
同治三年五月，丹馬遣水師副提督[[璧勒]]來滬，清廷派提督銜[[李恆嵩]]及江蘇布政使[[劉郇膏]]與換約。屆時李恆嵩等向璧勒索觀應換條約，而原定印約未攜，只另書英字條約。璧勒謂此約系照英文原定條約繕寫工整，以示尊崇中國之意，並無別故；又以本國軍務方殷，不能久待。遂將條約核對，與英文相符，允互換。屬將原定用印和約補訂照繕和約之內，補鈐丹副提督印信，並簽押，遂互換收執。
同治九年十月，丹馬遣使來華呈遞國書，報中國簡派使臣蒲安臣、志剛、孫家穀使丹之聘也。
同治十年，復呈遞國書。同年，丹國大北公司海線，由香港、廈門迤邐至上海，一通新嘉坡、檳榔嶼以達歐洲，名為南線，一通符拉迪沃斯托克，由俄國亞洲旱線以達歐洲，名為北線，此皆水線也。至同治十二年，又擅在上海至吳淞設有旱線。至是中國甫設電局，因先與訂合同十四條：一，中國電報寄往外國之線路；二，電局與大北互定通電之價；三、四，由中國寄外國、外國寄中國內地之報，其報價應先行收清，後再劃還，並在上海立冊，每月互對；六，電價概由自定，惟寄外國報須按照萬國電報定章，又傳報可自編新碼；七，電局與大北往來用英文，惟合同以華文為主；八，大北原竭力幫助中國設電，惟中國自主之事不得干預；十，大北海線、中國旱線如有斷絕停滯，互相通知；十一，中國電政歸北洋大臣主持，有向大北購料者，應稟明北洋核奪；十二，大北應繳回中國電報之費，每三月一結。時法、英、美、德四國以大北公司僅有單股海線，又沿途祗通廈門口岸，其餘如汕頭、福州、溫州、寧波各口皆距較遠，請添設海線，就便通至各口。拒之，仍專與大北公司合辦。方議立合同，大北公司恆寧生欲載明中國不再租陸線與他人，且須永租大北，議遂中止。
光緒七年十月，督辦中國電報事宜[[盛宣懷]]與丹總辦大北電報公司[[恆寧生]]會訂收遞電報合同。
光緒九年，[[李鴻章]]致總署及盛宣懷，擬中、英、丹三公司合約，英、丹海線均至吳淞為止，將丹自淞至滬旱線購回，由我代遞。議久之始收回。初，大北公司原稟六條內，有“不准他國及他處公司於中國地界另立海線，又中國欲造海線、旱線與大北有礙者，不便設立”二條，為大北公司獨得之利益。因之中國亦取得總署、南北洋及出使大臣往來電報，“凡從大北電線寄發者，不取報費”，為中國獨得之利益。當時鴻章已批准咨行。英、美、法、德各使聞之，合詞照會總署。威妥瑪復援同治九年允英人設海線之案，必欲大東公司添設，政府不能阻。因之大北公司恆寧生請將中國官報照常給費。旋復來電，謂“自十月初三日為始，所有中國頭等官報由大北電線寄發者，須照章付足電資，方為發報”等語。
光緒十六年，[[薛福成]]議與大北及大東公司訂立合同。初，大北與大東慮我與俄接陸線奪其水線之利，故原訂明滬、福、廈有水線處，貼中國十分之一，其餘各口出洋報費，悉歸華局續議，並允報效海線官電之費。嗣因各國並俄使牽制，以致久擱。至是，由福成另議，祗讓官電費，不要貼價，歲銀十萬圓。